**Zápisnica**

z 1. čiastkovej schôdze valného zhromaždenia Urbárskeho pozemkového spoločenstva Stupava, konaného dňa 06.12.2019 vo veľkej sále Kultúrneho domu MKIC v Stupave

Zhromaždenie Urbárskeho pozemkového spoločenstva Stupava bolo zvolané na 17,00 hod. Prezentácia sa začala o 16.00 hod. a vykonávali ju členovia spoločnosti, pričom prítomným členom spoločnosti boli súčasne odovzdané ich hlasovacie kartičky.

Členov zhromaždenia privítal Ing. Stanislav Polák. Prečítal program schôdze v znení, aký bol uvedený v rozoslaných pozvánkach :

1. Otvorenie valného zhromaždenia spoločnosti

2. Voľba návrhovej a mandátovej komisie a overovateľov zápisnice

3. Schválenie programu

4. Voľba predsedu valného zhromaždenia

5. Správa o činnosti spoločenstva od predchádzajúceho valného zhromaždenia

6. Správa o hospodárení v urbárskych lesoch v roku 2019

7. Schválenie odmien za výkon funkcie členom výboru a dozornej rady

8. Schválenie minimálnej ceny za prenájom pozemkov vo vlastníctve Urbárskeho

pozemkového spoločenstva Stupava na nepoľnohospodárske účely.

9. Schválenie minimálnej ceny za prenájom lesných pozemkov vo vlastníctve Urbárskeho

pozemkového spoločenstva Stupava na výkon poľovného práva.

10. Schválenie minimálnej ceny za prenájom vodných plôch vo vlastníctve Urbárskeho

pozemkového spoločenstva Stupava na rekreačné účely.

11. Súhlas so spracovaním osobných údajov v zmysle zákona č. 18/2018 Z.z.

12. Voľba náhradníkov výboru a dozornej rady

13. Návrh na vyplatenie dividend.

14 Rôzne

15. Diskusia

16. Záver

K bodu 2. Voľba návrhovej a mandátnej komisie a overovateľov zápisnice.

Pani Majtanová prečítala návrhy na schválenie členov mandátnej komisie v zložení: Dana Grambličková, František Kovačovský, Mesto Stupava. Návrhová komisia v zložení : Anna Majtanová, Ing. Igor Maroš. Overovatelia zápisnice: Marek Petráš, Ing. Eva Jurčová

Hlasovanie: proti – 0 hlasov, zdržal sa – 0 hlasov.

Ing. Polák konštatoval, že členovia mandátnej a návrhovej komisie ako aj overovatelia

zápisnice boli schválení.

K bodu 3. Schválenie programu.

P. Ing. Eva Jurčová vystúpila s pozmeňujúcim návrhom vypustiť bod 4. Voľba predsedu valného zhromaždenia, nakoľko naše spoločenstvo má zvolený výbor a členov dozornej rady. Zároveň uviedla, že urbárske spoločenstvo nemá aktualizovaný web, nie sú zverejnené informácie o štatutárnych orgánoch, domnievala sa, že spoločenstvo nemá kompletný výbor. Na jej pripomienku sa ospravedlnila p. Majtanová. Po ukončení zhromaždenia bolo zistené, že na webe je zverejnená Súhrnná zápisnica z čiastkových schôdzí 23.11., 19.12.2018, aktualizovaná Zmluva a Stanovy Urbárskeho pozemkového spoločenstva Stupava v znení zmien a doplnkov ku dňu 23.11.2018, zápis Okresného úradu Malacky o štatutárnych orgánoch spoločenstva, zo dňa 30.01.2019, zvukový záznam zhromaždenia zo dňa 23.11.2018.

Ing . Polák dal hlasovať o pozmeňujúcom návrhu - vypustenie bodu 4. Voľba predsedu zhromaždenia a schválenie ostatných bodov programu.

Hlasovanie : proti – 0 hlasov, zdržal sa 0 hlasov.

K bodu 5. Správa o činnosti spoločenstva od predchádzajúceho zhromaždenia

Správu prečitala pani Majtanová, členka výboru , ktorá bola zvolená ako predsedníčka pozemkového spoločenstva v tomto znení :

Vážené valné zhromaždenie,

dovoľte, aby som Vás informovala o veciach, ktoré sa udiali od čiastkovej schôdze valného zhromaždenia, ktorého ste sa väčšinou hlasou zúčastnili 23.11.2018, s počtom hlasov 1715,52. Čiastkové schôdze boli ešte dve, 19. Decembra 2018 o 9,00 hod a 11,00 hod. , s počtom hlasov 746,62. Spolu na čiastkových zhromaždeniach bola Zmluva a Stanovy schválené počtom hlasov 2462,14, z celkových 3793,85 hlasov, čo je 64,90% všetkých hlasov. Z čiastkových schôdzí je vyhotovená súhrnná zápisnica zo dňa 21.12.2018 a notárska zápisnica zo dňa 06.03.2019.

Na základe odsúhlasenej minimálnej ceny valným zhromaždením na prenájom pozemkov na poľnohospodárske účely bola zverejnená výzva na predkladanie ponúk, na základe ktorej sa uzavrela zmluva na obdobie 10 rokov so spoločnosťou Agrodružstvo Stupava. Od roku 2012 spoločnosť First Farms mala prenajaté pozemky na poľnohospodárske účely od Urbárskej spoločnosti za 1504,81 € na rok, spoločnosť Agrodružstvo bude platiť 6254 Euro/rok čo predstavuje nárast nájomného oproti minulým obdobiam o viac ako 300%. Po odstránení náletov zo strany urbárskej spoločnosti tak aby boli pozemky využiteľné na poľnohospodársky účel v zmysle zákona č. 504/2003 bude spoločnosť Agrodružstvo Stupava platiť ďaľších 3477 € za rok čo bude predstavovať 9731,12 € na rok. Jedná sa väčšinou o nálety ktoré môžu byť predané na štiepku čo by prinieslo ďalšie finančné prostriedky urbáru.

V rámci programu starostlivosti o lesy na roky 2016-2025 rozhodnutím Okresného úradu Bratislava, odbor opravných prostriedkov, referát pôdohospodárstva nám bola schválená na 10 rokov výška ťažby 6 985 m3. Program starostlivosti o lesy (opis porastov a plán hospodárskych opatrní, plochová tabuľka, kategórie lesa) vyhotovila spoločnosť LH Projekt-Sk, s.r.o., Piešťany. Odovzdávajúci protokol č. 22/16 sme prevzali 8. 2.2017. Rozhodnutím Okresného úradu boli preklasifikované lesy osobitného určenia na kategóriu hospodárske lesy. V ďalšom bode programu Vás oboznámime, aký ekonomický dopad má zmena klasifikácie lesov na jednotlivých urbárnikov.

Vzhľadom ku skutočnosti, že za roky 2017 až 2018 urbárske pozemkové spoločenstvo nemalo zvolené štatutárne orgány, neprebiehala žiadna činnosť v lesnom poraste. Ťažba v roku 2019 bude vyhodnotená v správe lesného hospodára. . Ťažbu vykonávala spoločnosť KASE, s.r.o Naháč, tak ako v predchádzajúcich rokoch. Naše pohľadávky za predaj dreva ku dnešnému dňu zo strany odberateľa sú vysporiadané – uhradené.

Pre záujemcov o palivové drevo sa vyrobilo drevo v množstve 21,440 m3, čo je 39,70 prm. Podľa smernice sa predáva urbárnikom drevo v hodnote 18 € za prm, čo je cena spracovania. Hodnota drevnej hmoty sa urbárnikom neúčtuje. Prepravu nám vykonala firma Kase za 1 prm (priestorový meter) 7,20 €, za dodávku 5 prm je cena prepravy 36 eur.

Požiarna ochrana – kontrola protipožiarnej ochrany vykonaná Okresným riaditeľstvom Hasičského a záchranného zboru v Malackách Kontrola fyzického stavu lesa, označenie, náradie. Okresné riaditeľstvo hasičského a záchranného zboru v Malackách každoročne vyhlasuje čas zvýšeného nebezpečenstva vzniku požiaru. V tomto období máj až september je potrebné vykonávať v lese hliadkovú činnosť, o čom sa robia a záznamy.

Vo veci usporiadania predzáhradok na stretnutí s p. primátorom Mesta Stupavy sme predložili zoznam parciel na liste vlastníctva 4189 – tzv. predzáhradky,(ul. Ferdiša Kostku, Kalinčiakova) s návrhom na riešenie – uzatvorenie nájomnej zmluvy, zámenná zmluva. Jedná sa o výmeru 9168 m2. Po vyrokovaní podmienok s Mestom Stupava bude zhromaždenie o tejto skutočnosti informované a bude rozhodovať členská základňa. Taktiež výbor spoločenstva rokoval s mestom o využití pozemkov v intraviláne – pozemky na Pažiti. O tomto budeme rokovať v nasledujúcich bodoch programu.

K bodu 6. Správa o hospodárení v urbárskych lesoch v r. 2019

Informoval lesný hospodár p. Daubner o činnosti za roky 2018 a. 2019.V roku 2018 nebola vykonávaná v urbárskych lesoch žiadna lesnícka činnosť. Oboznámil členov

s plánom hospodárskych opatrení, ktorý bol vypracovaný a schválený príslušnými orgánmi na

obdobie rokov 2016-2025. Pre uvedené obdobie je plánované vykonať ťažbu celkom 6 985m3, z toho

ťažba obnovná, čiže holorubná na ploche 22, 74 ha vo výške 4 060 m3 a ťažba výchovná na ploche 72,28 ha , celkom na 2 925 m3. Výchovná ťažba je rozdelená na ihličnatú 1 416 m3 a listnatú 1 509 m3. Ťažba výchovná je znovu rozdelená na 2748 m3, na ploche 93,05 ha, na ťažbu do 50 rokov a nad 50 rokov, z toho je ihličnaté drevo 1416 m3 a listnaté 1332 m3. Ťažba výchovná nad 50 rokov na ploche 6,37 ha v množstve 177 m3.

Ďalšia lesnícka činnosť, je zalesnenie, ktoré bolo z predchádzajúceho obdobia 13,19 ha a potom je z plánovanej obnovy ťažby 22,74 ha, čo spolu tvorí 35,93 ha. Všetka obnova je plánovaná z prirodzeného zmladenia , nakoľko väčšina porastu je agátová, ktorá sa obnovuje týmto spôsobom. Ďalšia činnosť je ošetrenie proti burine.

V rokoch 2016 až 2018 nebola vykonávaná úmyselná ťažba iba spracovaná kalamita. Bola vykonaná v okolí Elektrovodu a rozvodne. Celkom bolo vyťažených 223 m3 , väčšinou ihličnatých suchárov.

Ďalej bolo vykázané prirodzené zmladenie z ťažby z predchádzajúceho obdobia na ploche 13,19 ha. Po dohode s predstavenstvom bolo prepočítané zostávajúce plánované množstvo ťažby okolo 1000 m3 ročne. V roku 2019 bolo spracované nasledovné množstvo drevnej hmoty: listnatej 791 m3, ihličnatej 410 m3. Spracovali sme 821 t štiepky. P. Daubner upozornil na škody spôsobené zverou. V súvislosti s tým vzniká nebezpečenstvo, že porasty poškodené zverou nebudú zabezpečené v zákonom stanovenom termíne a preto je potrebné, aby vlastník týchto lesov robil opatrenia. Zatiaľ najúčinnejším spôsobom sa javí oplotenie lesov. Keďže tento spôsob ochrany je veľmi náročný, zvolili sme iný spôsob ochrany a to použitie odpudzovačov, ktoré obsahujú pach šeliem. Toto je jeden zo spôsobov možnej ochrany. Tento spôsob sme uplatnili na ploche 1 ha. Pri tejto akcii aktívne pomohli členovia stupavského poľovníckeho združenia. Ak bude tento spôsob úspešný, je možno ho uplatniť aj v ostatných porastoch. V opačnom prípade sa UPS pravdepodobne nevyhne oplocovaniu lesných porastov. Vyzval všetkých urbárnikov, aby tiež pomáhali pri organizovaní brigád na zalesňovaní či oplocovaní lesov a tak znížili finančné zaťaženie, ktoré môže vzniknúť dodávateľskou činnosťou.

Správu mandátnej komisie predniesla p. Daniela Grambličková. Mandátna komisia konštatuje, že z celkového počtu 3 124,99 hlasov je prítomných 1 500,80 hlasov,

pričom sa dosiahla 48,03% prítomnosť členov UPS podľa vlastníctva podielov. Počet hlasov prítomných nedosahuje potrebnú nadpolovičnú väčšinu hlasov spoločenstva, čo je 1562,50 hlasov. Dnešné zhromaždenie sa považuje týmto za čiastkovú schôdzu a môže schvaľovať uznesenia, ktoré vyžaduje zákon č. 97/2013 Z.z. v znení neskorších predpisov o pozemkových spoločenstvách.

K bodu 7. Schválenie odmien za výkon funkcie a dozornej rady.

Ing. Polák konštatuje , že za rok 2019 členom výboru a dozornej rady budú vyplatené odmeny

tak, ako boli schválené na predchádzajúcom zhromaždení, kde bolo prijaté uznesenie 200,- eur/mesiac

pre členov výboru a pre členov dozornej rady 30,- eur/mesiac.

Ing. Polák požiadal o pozmeňujúce návrhy pre rok 2020. Pozmeňujúce návrhy neboli.

Návrh uznesenia č. 1 : 1.čiastková schôdza valného zhromaždenia Urbárskeho pozemkového spoločenstva schvaľuje odmeny pre členov výboru pre rok 2020 vo výške 200,- €/mesiac a pre členov dozornej rady 30,- €/mesiac.

Proti – 0 hlasov, zdržal sa – 0 hlasov, za 1500,80 hlasov.

K bodu 8. Schválenie minimálnej ceny za prenájom pozemkov vo vlastníctve Urbárskeho pozemkového spoločenstva na nepoľnohospodárske účely.

Úvodnú informáciu podal Ing. Polák. Podľa uznesenia z predchádzajúcich období výbor spoločenstva má mandát v mene spoluvlastníkov spoločnej nehnuteľnosti uzatvárať nájomné zmluvy na poľnohospodárske účely, na obdobie 5 rokov. Odovzdal slovo p. Majtanovej. Pani Majtanová informovala, že Mesto Stupava prejavilo záujem o prenájom pozemku na Kalinčiakovej ulici, lokalita Pažiť. V tejto veci prebehli dve rokovania, za účasti kompetentných zástupcov mesta a členov výboru Majtanová, Polák, Petráš. Jedná sa o parcelu č. 37752/2 o výmere 10 000 m2. Prenájom na 50.rokov, s opciou na ďalšie obdobie. Vedenie urbárskeho spoločenstva navrhuje minimálnu cenu 2,- €/m2 na rok. Za 50 rokov pri prenájme 10 000 m2 by bol výnos z prenájmu 1000 000,- €, čo je 100 €/m2. Pozemok v územnom pláne je zatriedený na individuálnu bytovú výstavbu, zmenou na verejno-prospešné účely jeho hodnota klesne.

K situácii sa vyjadril primátor mesta p. Novisedlák. Mestské zastupiteľstvo na svojom zasadnutí v novembri 2019 dalo primátorovi mandát na prerokovanie 1,50 €/m2. V budúcnosti chcú plochu školy rozšíriť. V  horizonte 4-5 rokov je potrebné vybudovať školu pre 700 detí. Okrem základnej školy aj škôlku, denný stacionár pre dôchodcov. Ak sa zámer nepodarí, hrozí Stupave dvojsmenná prevádzka v doterajšej škole.

Ing. Polák informoval prítomných o možnom využití týchto pozemkov. Pri predaji pozemkov by

bol nutný súhlas všetkých členov urbáru, čo je prakticky nereálne. Najvýhodnejši sa javí pre urbárske spoločenstvo prenájom pozemku. Zabezpečil by sa tak stabilný zdroj príjmu 20 000 € za rok.

Do diskusie sa prihlásili viacerí urbárnici. Menovite pp. Ing. Jozef Prosňák, Cintula Rudolf, Lajcha Jozef, Brezovský Milan. Diskusia trvala 41,25 minút, je na zvukovom záznamníku. Členov spoločenstva zaujímala konkrétna poloha umiestnenia školy, namietali úzku cestu na Kalinčiakovej ulici, zvýšený ruch v susedstve s ostatnými. Namietali ponúknutú nízku cenu zo strany mesta, ako aj nevysporiadané predzáhradky, neúmerne navrhovanú daň z nehnuteľností za lesné pozemky. Členovia spoločenstva namietali umiestnenie detí v stupavskej škole, ktorých rodičia nemajú trvalý pobyt v Stupave. Odpovedali Ing. Polák, primátor mesta p. Novisedlák, Majtanová. Kladne k výstavbe školy sa vyjadril p. Petráš. Diskusiu uzatvoril p. Polák.

Návrh uznesenia č. 2 :

UZNESENIE č. 2/2019

Z 1. Čiastkovej schôdze valného zhromaždenia Urbárskeho pozemkového spoločenstva Stupava, so sídlom Hlavná 9, 900 31 Stupava, konaného dňa 06. decembra 2019 v budove MKIC v Stupave k bodu „Schválenie minimálnej ceny za prenájom pozemkov vo vlastníctve Urbárskeho pozemkového spoločenstva Stupava na nepoľnohospodárske účely“.

Valné zhromaždenie Urbárskeho pozemkového spoločenstva Stupava

**s ch v a ľ u j e**

prenájom časti pozemku par. číslo 3770/2 vo výmere cca 10 000 m2 vo vlastníctve Urbárskeho pozemkového spoločenstva Stupava na výstavbu základnej školy na dobu 50 rokov s opciou na ďalšie obdobie. Na presné vymedzenie prenajímanej časti parc. č. 3770/2 dá mesto Stupava vypracovať geometrický plán. 1. čiastková schôdza valného zhromaždenia poveruje výbor Urbárskeho pozemkového spoločenstva rokovať s primátorom mesta Stupava o uzatvorení Zmluvy o budúcej nájomnej zmluve, v ktorej budú uvedené tieto podmienky schválené 1. čiastkovou schôdzou valného zhromaždenia:

* minimálna cena nájmu bude stanovená na 2,00 €/m2/rok,
* bude stanovená inflačná doložka k dohodnutej cene nájmu ročne vo väzbe na výšku inflácie podľa zverejnených údajov NBS vo výške 100 % inflácie v jednotlivých rokoch nájomného vzťahu,
* platiteľom dane z nehnuteľností za prenajatý pozemok bude počas doby nájmu nájomca /mesto Stupava/,
* začiatok doby nájmu časti par. číslo 3770/2 bude odo dňa právoplatnosti územného rozhodnutia,
* v prípade neuzavretia zmluvy o budúcej nájomnej zmluve na časť par. číslo 3770/2 v lehote do troch rokov /t.j. do 06.12.2022/, stráca poverenie a uznesenie 1. čiastkovej schôdze valného zhromaždenia Urbárskeho pozemkového spoločenstva Stupava platnosť.

Proti – 147,18 hlasov, zdržal sa – 28,43 hlasov, za 1325,19 hlasov.

K bodu 9. Schválenie minimálnej ceny za prenájom lesných pozemkov vo vlastníctve Urbárskeho pozemkového spoločenstva Stupava na výkon poľovného práva.

Ing. Polák informoval zhromaždenie o uzatvorení Zmluvy o užívaní poľovného revíru medzi vlastníkmi spoločného poľovného revíru a budúcim užívateľom poľovného revíru Poľovnícke združenie Stupava - Mást na obdobie desať rokov, počnúc dňom 19.02.2018. Mandát vyplynul výboru schválením uznesenia na valnom zhromaždení dňa 02.12.2016.

K bodu 10. Schválenie minimálnej ceny za prenájom vodných plôch vo vlastníctve Urbárskeho pozemkového spoločenstva Stupava na rekreačné účely a agroturistiku.

Návrh uznesenia č. 3 : 1. čiastková schôdza valného zhromaždenia Urbárskeho pozemkového spoločenstva Stupava schvaľuje uznesením č. 3 prenájom vodných plôch vo vlastníctve Urbárskeho pozemkového spoločenstva Stupava na rekreačné účely a agroturistiku

 vo výške 0,01 €/m2, čo je 100 € na ha za rok, bez možnosti akejkoľvek výstavby.

Proti – 0 hlasov, zdržal sa – 12,89 hlasov, za 1487,91 hlasov

K bodu 11. Súhlas so spracovaním osobných údajov v zmysle zákona č. 152018 Z.z. P. Majtanová prečítala vypracovanú smernicu o spracovaní osobných údajov Urbárskeho pozemkového spoločenstva v tomto znení:

**Smernica o ochrane osobných údajov v zmysle zákona č. 18/2018 Z.z. a o Nariadení EÚ – GDPR o spracúvaní osobných údajov členov spoločenstva zákonným spôsobom, ich povinnostiach a právach v zmysle uvedených právnych noriem**

* Členovia a poverení zástupcovia členov Urbárskeho pozemkového spoločenstva na zhromaždení spoločenstva dňa 06.12.2019 boli informovaní
	+ **o zákone č. 18/2018 Z.z. o ochrane osobných údajov** a o zmene a doplnení niektorých zákonov, účinný od 25.05.2018
	+ **o Nariadení EÚ - GDPR /General Data Protection Regulation/**  účinné od 25.05.2018
	+ **o spracúvaní osobných údajov členov spoločenstva zákonným spôsobom, ich povinnostiach a právach v zmysle uvedených právnych noriem**.
* Prítomní členovia a poverení zástupcovia členov na zhromaždení spoločenstva dňa 06.12.2019 boli ďalej informovaní,
	+ **že účel spracúvania ich osobných údajov Spoločenstvom vyplýva** v zmysle § 78 ods.2 zák. č. 18/2018 Z.z./ o ochrane osobných údajov **z predmetu činnosti Urbárske pozemkové spoločenstvo Stupava so sídlom v Stupave.**
	+ **Urbárske pozemkové spoločenstvo Stupava so sídlom v Stupave**, v zmysle zákona č. 97/2013 Z. z. Zákon o pozemkových spoločenstvách vedie zoznam podielnikov s ich osobnými údajmi , podľa § 18 tohto zákona:

|  |
| --- |
| ***(1)*** *Spoločenstvo vedie zoznam. Do zoznamu sa zapisuje* ***meno, priezvisko, trvalý pobyt a dátum narodenia fyzickej osoby, názov, sídlo a identifikačné číslo právnickej osoby, pomer účasti člena spoločenstva na výkone práv a povinností, dátum a právny dôvod vzniku členstva v spoločenstve a dátum zápisu do zoznamu.******(2)******Do zoznamu sa zapisujú všetky zmeny evidovaných skutočností vrátane zmien v členstve spoločenstva. Členovia spoločenstva a fond sú povinní všetky zmeny evidovaných skutočností nahlásiť spoločenstvu do dvoch mesiacov odo dňa ich vzniku. Spoločenstvo je povinné zapísať do zoznamu zmeny evidovaných skutočností do piatich dní odo dňa ich nahlásenia.*** |

* + **Za účelom výplaty podielov zo zisku spoločenstva** sa do zoznamu zapisuje tiež **číslo bankového účtu podielnika a jeho emailová adresa**, ak tieto údaje člen spoločenstva oznámil spoločenstvu **Urbárske pozemkové spoločenstvo Stupava so sídlom v Stupave**. Členovia spoločenstva sú povinní v prípade zmeny týchto evidovaných údajov ich spoločenstvu bezodkladne nahlásiť, najneskôr však na najbližšom zhromaždení spoločenstva po dátume vzniknutej zmeny .
	+ **Urbárske pozemkové spoločenstvo Stupava so sídlom v Stupave**, sa zaväzuje, že bude s osobnými údajmi dotknutej osoby zaobchádzať a nakladať v súlade s platnými právnymi predpismi SR a predpismi EÚ .

**Urbárske pozemkové spoločenstvo Stupava so sídlom v Stupave sa** na 1. čiastkovej schôdzi valného zhromaždenia uzniesli, že: Bod č. 11 programu bude súčasťou prejednávania na valnom zhromaždení spoločnosti konanom dňa 06.12.2019.

Vzhľadom k tomu, že spracovanie osobných údajov vyplýva zo zákona, zhromaždenie Urbárskeho pozemkového spoločenstva Stupava berie na vedomie Smernicu o ochrane osobných údajov v zmysle zákona č. 18/2018 Z.z. a o nariadení EÚ – GDPR.

K bodu 12. Voľba náhradníkov výboru a dozornej rady

Ing. Polák predniesol návrh dovoliť ako náhradníka výboru pre zabezpečenie kontinuity výboru p. Zuzanu Tomekovú.

Hlasovanie za náhradníka výboru Urbárskeho pozemkového spoločenstva Stupava :

Proti – 0 hlasov, zdržal sa - 0 hlasov, za : 1500,80 hlasov.

Vzhľadom na skutočnosť, že sa uvoľnilo miesto v dozornej rade po pani Tomekovej, vyzval predsedajúci prítomných členov, aby sa uchádzali o miesto člena dozornej rady. Prihlásil sa p. Štefan Stankovský a Ing. Igor Maroš.

Hlasovanie p. Štefan Stankovský : proti : 844,46 hlasov, zdržal sa : 0 hlasov, za : 656,34 hlasov

Hlasovanie p. Ing. Igor Maroš : proti : 0 hlasov, zdržal sa : 134,75 hlasov, za : 1366,05 hlasov

K bodu 13. Návrh na vyplatenie dividend

Ing. Polák navrhol vyplatenie dividend z výsledkov hospodárenia predchádzajúcich rokov vo výške 50 000 €.

Proti : 0 hlasov, zdržal sa : 0 hlasov, za . 1500,80 hlasov.

Otázka z pléna na zdanenie dividend, odpovedala p. Majtanová. Podľa zákona o dani z príjmov podiel člena pozemkového spoločenstva s právnou subjektivitou na zisku a majetku určeného na rozdelenie je oslobodený, ak v príslušnom zdaňovacom období nepresiahne 500 eur. V prípade, že presiahne 500 €, rozdiel nad sumu 500 € sa zdaňuje zrážkovou daňou 7%. Daň vyberá pozemkové spoločenstvo, členovi spoločenstva bude vyplatená suma po zdanení.

14. Rôzne

Do diskusie sa prihlásila p. Ing. Eva Jurčová, žiadala, aby dnešné zhromaždenie poverilo výbor spoločenstva rokovať s primátorom mesta Stupava, resp. s mestským zastupiteľstvom o doplnení všeobecne záväzného nariadenia o dani z nehnuteľností o ustanovenie, ktorým sa spoluvlastníci pozemkov Urbárskeho pozemkového spoločenstva Stupava, vedených na listoch vlastníctva č. 4696 a 4189 oslobodia od dane z nehnuteľností.

O tomto bode nebolo hlasované.

Zhromaždenie ukončil p. Polák, poďakoval prítomným sa účasť. Čas trvania zhromaždenia. 3:25 hod.

Zapísala : Anna Majtanova

Overovatelia zápisnice :

Ing. Eva Jurčová :

Ing. Marek Petráš .